يا كلبي بس بالليل خل روحي تنام
ومن الصبح للظيم أتحزم أحزام
كلبي صبح فرهود ولكل تعت بيه
وبالباب الف ديان حرت آلمن اطيه
ريت الكلب ياهواي ينطر وراويك
جا كلت عفيه عليك دم ولحم بيك
ريت الكلب بي باب ينطر تشوفه
ولو شفت غيرك بيه حك من تعوفه
كلبي ارد اكصه أبموس واتلاحكه بنار
خافن يحن ويكول للعشره تذكار
بس جرح بالدلال ينزف فلا طاب
خله يظل تذكار لملاكه الاحباب
كلبي أرد اكصه بموس وجوي مجانه
دلاني عل هيج أدروب كلهن مهانه
كلبي ارد اكصه بموس واكطع وريده
يبجي عل بزر الناس شنهو ليريده
ارد اسئل الصباغ هم تصبغ اكلوب
لصبغ دليلي عليك وحزن فرد نوب
من كلبي خذلك نار جمل جهنم
والما يعرف ينوح مني يتعلم
صح وصدك عطاب تشتم الخشوم
من كلبي تطلع نار موش من الهدوم
وج ونطفه الدلال يوم الضعن ساك
حنظل ولوجن بيه مر يوم الفراك
آنا لك يالدلال أفرغ وجويك
لسه تحن لساه لا مروا عليك
الدنيه ضاجت وضاج بعيوني الزمان
ومن ذكرتك صار بكليبي المجان
كلبي من أمس واليوم مالي أهد بيه
مدري انشد الجيران لو صوت عليه
حيل أفرح أبملكاك يل مكبلك عيد
وصار الكلب بجفاك تنور اجاويد
يمته الأحبها اليوم تتلاكه وياي
أخبرها كلبي يذوب وبطرة جلاي
حس كلبي حس ونحاس ونصدع ونعاب
آس ولك أسمع صوت بديار الاحباب
أيد ارتجي عل كاع ويد بدليلي
أنهض مابياش وكفه عل حيلي
مر الدهر لا صار اصبر وباريه
بلشت كلبي وياه وأدريبه ياذيه
حسره لك بالدلال ظلت لماموت
مادرت حكها الناس أصوابي بسكوت
متعجب بدنياك بي كلبك ازروف
شوكلبي منخل صار بيه العمه يشوف
ينام ويعرف النوم كلبك شمكواه
كل دكه كلبي ايريد ينشلع من جواه
ريتك تمر بجروح كلبي وتمسه
جاكلت خويه شلون شايله لسه
لا شيب ولاتاب كلبي اشكواته
ظل بالسعف ناطور والثمر فاته
كلبي ارد اكصه بموس بغير أهله تعبان
مثل اليساكي الشوك يترجه رمان
تتمنه لك كلبين غمك لهل راي
عندي نص اكليب اعليل ونطيته لهواي
نص الكلب معلول ونطيته لهواك
عمري لحبيبي انذور ولومتت لبلاك
البيده زف هواه كلبه اشكواته
لا عله بانت بيه ولا عكله فاته
كون الكلب بيه باب واتشوفه العيون
جان أعذرتني الناس حته اليّلومون
شنهي اشبعد تردين هدمتي حيلي
أتكالب آويه الظيم كطع دليلي
ريت الله لاينطيك يلصحت باسمه
فرفرت العصفور كلبي شيلزمه
دك دكتين أرداف كلبي وسكت ليش
أحترك دم البيه ينبض بعد بيش
لسمج يبعد اجلاي فدوتج آنه
لو كلبي مادك يوم انتِ أبمجانه
عاشرت كل الناس بس مو مثلكم كل ساعة أحس بالموت لو ماشفتكم
اعزك حته بغيابك وتهمني راحة اعصابك يا رب تضحك وتفرح ولا دمعه تدك بابك
اريد انحت على الكاع واكتب قصيده ليش اللي يحبكم دوم يخلص رصيده
حرت شكتب يا قصيده وحرت شكتب يا كلام أنت لو تعرف معزتك جان ليلك ما تنام